2004-2005 YILLARDA MAHALLIY XOM AShYo NEGIZIDA TAYYOR MAHSULOTLAR, BUTLOVChI BUYuMLAR VA MATERIALLAR IShLAB ChIQARIShNI MAHALLIYLAShTIRISh DASTURI LOYIHALARINI AMALGA OShIRAYOTGAN KORXONALARNING RAHBARLARINI VA MUHANDIS-TEXNIK XODIMLARINI RAG‘BATLANT

Mahalliy xomashyo negizida tayyor mahsulotlar, butlovchi buyumlar va materiallar ishlab chiqarishni mahalliylashtirish dasturi loyihalarini amalga oshirayotgan korxonalarning rahbarlarini va muhandis-texnik xodimlarini rag‘batlantirish maqsadida Vazirlar Mahkamasi qaror qiladi: 
 1. Belgilab qo‘yilsinki: 
 Mahalliylashtirish dasturini amalga oshirishda qatnashganligi uchun korxonalar boshqaruv xodimlarini va muhandis-texnik xodimlarni moddiy rag‘batlantirish bir marta to‘lanadigan mukofotlar tarzida amalga oshiriladi; 
 bir marta to‘lanadigan mukofotlar har bir yil yakunlariga ko‘ra Mahalliylashtirish dasturining mahalliylashtirish darajasi, ishga tushirilayotgan quvvatlar va ishlab chiqarish hajmlari bo‘yicha korxona uchun belgilangan parametrlar bajarilgan taqdirda to‘lanadi; 
 O‘zbekiston Respublikasi Vazirlar Mahkamasining “2004-2005-yillar davrida mahalliy xomashyo negizida tayyor mahsulotlar, butlovchi buyumlar va materiallar ishlab chiqarishni mahalliylashtirish dasturini amalga oshirishga doir qo‘shimcha chora-tadbirlar to‘g‘risida” 2004-yil 14-yanvardagi 18-son qarorining 5-bandiga muvofiq soliqlar va bojxona to‘lovlaridan ozod qilish hisobiga korxonalar ixtiyorida qoladigan pul mablag‘larining bir qismi bir marta to‘lanadigan mukofotlarni to‘lash manbai hisoblanadi;
 bir marta to‘lanadigan mukofotni to‘lashga yo‘naltiriladigan mablag‘lar (shu jumladan hisoblangan yagona ijtimoiy to‘lov) soliqlar va bojxona to‘lovlaridan ozod qilish natijasida bo‘shaydigan mablag‘lar summasining 15 foizidan oshmasligi kerak. 
 2. 2004-2005-yillarda mahalliy xomashyo negizida tayyor mahsulotlar, butlovchi buyumlar va materiallar ishlab chiqarishni mahalliylashtirish dasturi loyihalarini amalga oshirayotgan korxonalarning rahbarlarini va muhandis-texnik xodimlarini rag‘batlantirish to‘g‘risidagi nizom ilovaga muvofiq tasdiqlansin.
 3. O‘zbekiston Respublikasi Iqtisodiyot vazirligi Moliya vazirligi, Mehnat va aholini ijtimoiy muhofaza qilish vazirligi, Adliya vazirligi, Davlat soliq qo‘mitasi, boshqa manfaatdor vazirliklar va idoralar bilan birgalikda bir oy muddatda idoraviy normativ-huquqiy hujjatlarga ushbu qarordan kelib chiquvchi o‘zgartirish va qo‘shimchalar kiritsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari O‘.T. Sultonov zimmasiga yuklansin.
 1. Ushbu Nizom 2004-2005-yillar davrida mahalliy xomashyo negizida tayyor mahsulotlar, butlovchi buyumlar va materiallar ishlab chiqarishni mahalliylashtirish dasturini muvaffaqiyatli amalga oshirayotgan korxonalarning rahbarlarini va muhandis-texnik xodimlarini rag‘batlantirish tartibini belgilaydi.
 2. Ushbu Nizomning amal qilishi O‘zbekiston Respublikasi Vazirlar Mahkamasining “2004-2005-yillar davrida mahalliy xomashyo negizida tayyor mahsulotlar, butlovchi buyumlar va materiallar ishlab chiqarishni mahalliylashtirish dasturini amalga oshirishga doir qo‘shimcha chora-tadbirlar to‘g‘risida” 2004-yil 14-yanvardagi 18-son qaroriga 1—4-ilovalarga kiritilgan korxonalarga tatbiq etiladi.
 3. Bir marta to‘lanadigan mukofotlar tarzidagi moddiy rag‘batlantirish korxonalarning boshqaruv xodimlariga (rahbarlar va boshqaruv xodimlari mutaxassislariga) va muhandis-texnik xodimlariga nisbatan amalga oshiriladi. Moddiy rag‘batlantirish qo‘llanadigan lavozimlar ro‘yxati korxonaning yuqori boshqaruv organi tomonidan belgilanadi.
 4. Bir marta to‘lanadigan mukofotlar har bir yil yakunlariga ko‘ra Mahalliylashtirish dasturining mahalliylashtirish darajasi, ishga tushirilayotgan quvvatlar va ishlab chiqarish hajmlari bo‘yicha O‘zbekiston Respublikasi Vazirlar Mahkamasining 2004-yil 14-yanvardagi 18-son qaroriga 1—4-ilovalarda nazarda tutilgan parametrlari bajarilgan taqdirda to‘lanadi.
 5. Ko‘rsatib o‘tilgan qarorning 5-bandiga muvofiq soliqlar va bojxona to‘lovlaridan ozod qilish hisobiga korxonalar ixtiyorida qoladigan pul mablag‘larining bir qismi bir marta to‘lanadigan mukofotlarni to‘lash manbai hisoblanadi. 
 Bir marta to‘lanadigan mukofotni to‘lashga yo‘naltiriladigan mablag‘lar (shu jumladan hisoblangan yagona ijtimoiy to‘lov) soliqlar va bojxona to‘lovlaridan ozod qilish natijasida bo‘shaydigan mablag‘lar summasining 15 foizidan oshmasligi kerak. Bunda 1 nafar xodim hisobiga bir marta to‘lanadigan mukofotlar summasi oylik lavozim maoshi miqdorining 6 baravaridan oshmasligi kerak.
 6. Yil yakuniga ko‘ra bir marta to‘lanadigan mukofotni xodimlar o‘rtasida taqsimlash korxona rahbari taqdimiga ko‘ra, har bir xodimning Mahalliylashtirish dasturini amalga oshirishdagi shaxsiy hissasini va mehnatdagi ishtirokini hisobga olgan holda korxonaning yuqori boshqaruv organi tomonidan amalga oshiriladi.
 7. O‘zbekiston Respublikasi Vazirlar Mahkamasining 2004-yil 14-yanvardagi 18-son qarorining 5-bandiga muvofiq soliqlar va bojxona to‘lovlaridan ozod qilish hisobiga korxona tomonidan olingan mablag‘larning qolgan summasidan tasdiqlangan Mahalliylashtirish dasturini amalga oshirishda belgilangan tartibda maqsadli foydalaniladi.
 8. Ushbu Nizomga muvofiq bir marta to‘lanadigan mukofotlar (shu jumladan hisoblangan yagona ijtimoiy to‘lov) summasi daromad (foyda) solig‘ini hisoblashda soliq solinadigan bazaga kiritilmaydi.
 9. Soliqlar to‘lashdan ozod qilinadigan mablag‘lar hisobiga boshqaruv xodimlariga va muhandis-texnik xodimlarga bir marta to‘lanadigan mukofotlarni to‘lashga yo‘naltiriladigan mablag‘larning to‘g‘ri hisoblanishini nazorat qilish davlat soliq xizmati organlari tomonidan amalga oshiriladi.